**Budapest Főváros VII. kerület Erzsébetváros Önkormányzata Képviselő-testületének**

**…/2016. (….) önkormányzati rendelete az önkormányzat jelképei használatának szabályozásáról szóló 21/2013. (IV.30.) önkormányzati rendelet, továbbá ehhez kapcsolódóan a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában meghatározott feladatkörében eljárva,

az 1. alcím tekintetében az Alaptörvény 32. cikk (2) bekezdésében kapott felhatalmazás alapján

a 2. alcím tekintetében a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján a következőket rendeli el:

**1. az önkormányzat jelképei használatának szabályozásáról szóló 21/2013. (IV.30.) önkormányzati rendelet (a továbbiakban: Jelkép Ör.) módosítása:**

**1. §**

A Jelkép Ör. 1. § (2) bekezdésének helyébe a következő rendelkezés lép:

*„(2) Erzsébetváros Önkormányzatának jelképe a címer, a zászló, és az Erzsébetváros elnevezés.”*

**2. §**

A Jelkép Ör. 2. §-a a következő (4) bekezdéssel egészül ki:

*„(4) Erzsébetváros elnevezés: „Erzsébetváros” és „erzsebetvaros” elnevezések, bármely szóösszetételben, ragozott vagy toldalékos alakban.”*

**3. §**

(1) A Jelkép Ör. 10. § (1) bekezdésének helyébe a következő rendelkezés lép:

*„(1) A jelkép használatát a polgármester engedélyezi. Az engedélyezési eljárás önkormányzati hatósági ügy, amelynek során a közigazgatási hatósági eljárás és szolgáltatás általános szabályairól szóló 2004. évi CXL. törvény szabályait kell alkalmazni.”*

(2) A Jelkép Ör. 10. § (2) bekezdésének helyébe a következő rendelkezés lép:

*„(2) A 2. § (4) bekezdésében meghatározott elnevezés használata engedély köteles.”*

**4. §**

A Jelkép Ör. 4. számú melléklete hatályát veszti.

**2. a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet**

**(a továbbiakban: Kesz. Ör.) módosítása:**

**5. §**

A Kesz. Ör. 5. §-ának helyébe a következő rendelkezés lép:

*„A közösségi együttélés alapvető szabályaival ellentétes magatartást valósít meg, aki Budapest Főváros VII. kerület Erzsébetváros Önkormányzata Képviselő-testületének az önkormányzat jelképei használatának szabályozásáról szóló 21/2013. (IV.30.)**önkormányzati rendeletben meghatározott közigazgatási megjelölést vagy nevet, illetve jelképeket engedély nélkül, vagy a számára kiadott engedélytől eltérően felveszi, használja, alkalmazza, forgalomba hozza, illetve ilyen célból előállítja, továbbá a rendeletben foglaltakat egyéb módon megszegi.”*

**3. záró rendelkezések**

**6. §**

E rendelet 2016. november 1. napján lép hatályba.

**Általános indokolás**

Nemcsak Erzsébetváros Önkormányzatának, de az önkormányzat területén élőknek, valamint az itt bármilyen tevékenységet folytató vállalkozásoknak is érdeke a rendezett településnév-használat. Jelen rendelet módosítás az Erzsébetváros településnév használati engedélyezési eljárását, mint önkormányzati hatósági ügyet kívánja szabályozni, ennek kapcsán kitér a közigazgatási név használatához szükséges kérelemmel, illetve az erre vonatkozó engedéllyel kapcsolatos rendelkezésekre, valamint az eltérő, vagy engedély nélküli használat szankciójára is.

A jelen – és az Erzsébetváros Önkormányzata részéről nem szabályozott – jogi környezet nem ad lehetőséget sem a településnév használatának megfelelő, és körültekintő engedélyezésére, de ugyanúgy a jogtalan, és az önkormányzat érdekeit esetenként sértő magatartás megakadályozására sem, ezért különösen indokolt a megfelelő hatósági eljárás helyi rendeletben történő szabályozása.

**Részletes indokolás**

**1. §** A Jelkép Ör.-ben meghatározott jelkép fogalmának kiterjesztése.

**2. §** A Jelkép Ör. módosításával összefüggő fogalom meghatározása.

**3. §** (1) A Jelkép Ör. módosításával összefüggő, és az eljárási rend meghatározását segítő szövegszerű módosítás.

(2) A közigazgatási megnevezés használatához kapcsolódó általános rendelkezés.

**4. §** A Jelkép Ör. jövőbeni alkalmazását segítő, korábban előírt formanyomtatvány hatályon kívül helyezése.

**5. §** A Jelkép Ör.-ben meghatározott kötelezettségek kikényszerítését, azok be nem tartása esetén a szankcionálási lehetőségét, ezzel együtt a közösségi együttélés szabályainak betartatását szolgáló rendelkezés

**6. §** Hatályba léptető rendelkezések.